CELEX: 32021D1357
Language: hu
Date: 2021-06-30 00:00:00
Title: A Bizottság (EU) 2021/1357 határozata (2021. június 30.) Szlovéniának az (EU) 2021/267 európai parlamenti és tanácsi rendelet 2. cikkében meghatározott egyes időszakok meghosszabbítására való felhatalmazásáról (az értesítés a C(2021) 4628. számú dokumentummal történt) (Csak az angol nyelvű szöveg hiteles)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 293/5
               
            
         A BIZOTTSÁG (EU) 2021/1357 HATÁROZATA
         (2021. június 30.)
         Szlovéniának az (EU) 2021/267 európai parlamenti és tanácsi rendelet 2. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2021) 4628. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, egyes időszakos ellenőrzések és továbbképzések elhalasztásával, valamint az (EU) 2020/698 rendeletben említett egyes időszakok meghosszabbításával kapcsolatos egyedi és átmeneti intézkedéseknek az elhúzódó Covid19-válságra tekintettel történő megállapításáról szóló, 2021. február 16-i (EU) 2021/267 európai parlamenti és tanácsi rendeletre (1), és különösen annak 2. cikke (8) bekezdésére,
         mivel:
         
                     (1)
                  
                  
                     Az (EU) 2021/267 rendelet 2. cikkének (1) bekezdése meghosszabbítja a továbbképzésnek a szakmai alkalmassági bizonyítvánnyal rendelkezők általi elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le. Az említett rendelet 2. cikkének (3) bekezdése meghosszabbítja az ehhez kapcsolódó 95. harmonizált uniós kód jelölésének érvényességét.
                  
               
                     (2)
                  
                  
                     Az (EU) 2021/267 rendelet 2. cikkének (5) bekezdése meghosszabbítja a 2003/59/EK európai parlamenti és tanácsi irányelv (2) II. mellékletében említett, egyébként 2020. szeptember 1. és 2021. június 30. között lejárt vagy lejáró gépjárművezetői képesítési igazolványok érvényességét.
                  
               
                     (3)
                  
                  
                     2021. május 20-án kelt levelében Szlovénia indokolással ellátott kérelmet nyújtott be az (EU) 2021/267 rendelet 2. cikkében meghatározott egyes időszakok meghosszabbításának engedélyezése iránt. Szlovénia 2021. május 21-én és június 7-én további információkat nyújtott be kérelme alátámasztására.
                  
               
                     (4)
                  
                  
                     Szlovénia az indokolással ellátott kérelmével felhatalmazást szeretne kapni arra, hogy az (EU) 2021/267 rendelet 2. cikkének (1) és (3) bekezdése értelmezésében az említett rendelet 2. cikkének (1) bekezdésében meghatározott, 2020. szeptember 1. és 2021. június 30. közötti időszakot hat hónappal meghosszabbítsa, továbbá hogy az (EU) 2021/267 rendelet 2. cikkének (5) bekezdésében meghatározott, 2020. szeptember 1. és 2021. június 30. közötti időszakot hat hónappal meghosszabbítsa.
                  
               
                     (5)
                  
                  
                     A Szlovénia által szolgáltatott információk szerint a továbbképzés elvégzése és annak tanúsítása, a 95. harmonizált uniós kód jelölése és a gépjárművezetői képesítési igazolványok megújítása Szlovéniában 2021. június 30. után valószínűleg kivitelezhetetlen marad azon intézkedések miatt, amelyeket az ország a Covid19 terjedésének megelőzése vagy megfékezése érdekében hozott.
                  
               
                     (6)
                  
                  
                     Szlovénia szerint a tagállamban az összes továbbképzést az érintett járművezetők fizikai jelenléte mellett kell elvégezni. A Covid19-világjárvány okozta helyzet miatt azonban a továbbképzési tevékenységeket vagy fel kellett függeszteni, vagy jelentősen korlátozni kellett, különös tekintettel a közösségi kontaktusok korlátozására vonatkozó szabályokra.
                  
               
                     (7)
                  
                  
                     A Szlovénia által szolgáltatott információk alapján ebben a tagállamban 2020. március 18-án kezdődött meg az első, 2020. május 17-ig tartó lezárási állapot, 2020. november 16-án pedig a második, 2021. február 14-ig tartó lezárás. Ezt követően 2021. április 1-jén megkezdődött a harmadik lezárási szakasz, amely 2021. április 11-ig tartott. Ez a tagállam összességében több mint öt és fél hónapig tartó lezárás alatt állt a Covid19-világjárvány hatásai miatt.
                  
               
                     (8)
                  
                  
                     Szlovénia szerint e lezárások mindegyikét olyan intézkedések elfogadása kísérte, amelyek megtiltották a szokásos továbbképzési tevékenységeket a közösségi kontaktusok korlátozására irányuló intézkedések miatt. Konkrétan a 2021. április 1. és 11. között tartó harmadik lezárás keretében egyáltalán nem kerülhetett sor továbbképzések lebonyolítására.
                  
               
                     (9)
                  
                  
                     A továbbképzések 2021 májusa óta engedélyezettek, bár képzésenként legfeljebb 10 személy vehet részt rajtuk. Szlovénia feltételezése szerint a fuvarozók csak 2021 végére tudják majd úgy szervezni tevékenységeiket, hogy minden járművezető kellő időben elvégezhesse továbbképzését.
                  
               
                     (10)
                  
                  
                     Az e tagállam által szolgáltatott információk alapján – a fent említett lezárások fényében – a közelmúltban csak korlátozott számú járművezető tudott részt venni a képzéseken – az egy rendes év azonos időszakában várhatóan részt vevő járművezetők számához képest. Ezek a lezárások, valamint az azokkal összefüggésben bevezetett egyéb intézkedések a járművezetők mintegy 50 %-ának a továbbképzésekről való lemorzsolódását eredményezték, Szlovénia pedig továbbá úgy becsüli, hogy a lezárások minden egyes hónapjában a rendes helyzethez képest 8 %-kal csökkent a továbbképzésen részt vevő járművezetők száma.
                  
               
                     (11)
                  
                  
                     Szlovénia szerint továbbá 2019-ben 920 továbbképzésen 43 884 gépjárművezető vett részt, míg 2020-ban csak 494 továbbképzésen 19 089 gépjárművezető vett részt. E csökkenés miatt Szlovénia várakozásai szerint a kereslet nagyobb lesz, mint a képzési létesítményeknek a továbbképzések lebonyolítására szolgáló kapacitása. Ebben a tagállamban az elmaradás jelenleg jelentős, és a közösségi kontaktusok korlátozására irányuló, még érvényben lévő intézkedések nem teszik lehetővé ennek az elmaradásnak a gyors kezelését.
                  
               
                     (12)
                  
                  
                     A Szlovénia által nyújtott tájékoztatásnak megfelelően a Covid19 terjedésének megfékezése érdekében bevezetett intézkedések a gépjárművezetői képesítési igazolványok megújítását is érintik. A továbbképzések elvégzésének fent említett nehézségein túlmenően, amely képzések elvégzése Szlovénia szerint a gépjárművezetői képesítési igazolványok megújításának előfeltétele, ez a tagállam utal a helyi közigazgatási hatóságok e dokumentumok megújításának elvégzésére szolgáló kapacitásának korlátozására is. E tagállam szerint Szlovéniában a közigazgatási hatóságok épületeiben jelenleg a személyzetnek csak egy része tartózkodhat, és ez a korlátozás valószínűleg a közeljövőben is hatályban marad.
                  
               
                     (13)
                  
                  
                     Az e tagállam által szolgáltatott információk alapján valószínű, hogy ezen intézkedések némelyike a közeljövőben, és valószínűleg 2021 végéig hatályban marad. Bár a jelenlegi pandémiás helyzet Szlovéniában lassan javul, ebben a tagállamban még mindig körülbelül 300 új fertőzést azonosítanak napi szinten, amely az ország méretéből adódóan jelentős számnak tekinthető. Az ellátási láncokkal kapcsolatos problémák miatt az oltakozás a vártnál lassabb is. Szlovénia ezért arra számít, hogy az olyan intézkedések, mint például a beltéren tartózkodó személyek engedélyezett létszámának korlátozása, egyelőre hatályban fognak maradni, ami azzal a következménnyel jár, hogy kevesebb járművezető lesz képes elvégezni továbbképzését.
                  
               
                     (14)
                  
                  
                     Szlovénia szerint a legfeljebb engedélyezett időtartamok hathónapos időtartammal való meghosszabbítását az ország amiatt kérelmezi, mert még mindig jelentős elmaradás van a gépjárművezetői képesítési igazolványok megújítása terén, amely elmaradás körülbelül 50 %-kal magasabb a normális esetben vártnál. Emellett még mindig nem tudható, hogy a világjárvány milyen hosszú ideig fog folytatódni, és hogy mennyi ideig maradnak érvényben a közösségi kontaktusok korlátozására irányuló intézkedések.
                  
               
                     (15)
                  
                  
                     Szlovénia csupán a 2020. szeptember 1. és 2021. június 30. közötti időszakok meghosszabbítását kérelmezi, az (EU) 2021/267 rendelet 2. cikkének (1), (3) és (5) bekezdésében meghatározott 10 hónapos időszakok meghosszabbítását pedig nem. Szlovéniában ezért nem hosszabbítják meg 10 hónapnál hosszabb időre a továbbképzés elvégzésére és annak tanúsítására, a 95. harmonizált uniós kód jelölésére, valamint azon gépjárművezetői képesítési igazolványok megújítására vonatkozó határidőt, amelyek egyébként az új referencia-időszakban járnának le. A kért meghosszabbítások ezért nem vezetnek a közlekedés biztonsága és védelme szempontjából aránytalan kockázatokhoz.
                  
               
                     (16)
                  
                  
                     Szlovénia számára tehát felhatalmazást kell adni arra, hogy az (EU) 2021/267 rendelet 2. cikkének (1) bekezdése és (3) bekezdése alkalmazásában az említett rendelet 2. cikkének (1) bekezdésében meghatározott, valamint 2. cikkének (5) bekezdésében meghatározott, 2020. szeptember 1. és 2021. június 30. közötti időszakot hat hónappal meghosszabbítsa.
                  
               
                     (17)
                  
                  
                     Szlovénia hozzájárult ahhoz, hogy e határozat elfogadására és az erről szóló értesítésre angol nyelven kerüljön sor,
                  
               ELFOGADTA EZT A HATÁROZATOT:
         
            1. cikk
            Szlovénia felhatalmazást kap arra, hogy az (EU) 2021/267 rendelet 2. cikkének (1), (3) és (5) bekezdésében meghatározott időszakokat az alábbiak szerint meghosszabbítsa:
            
                        a)
                     
                     
                        az (EU) 2021/267 rendelet 2. cikke (1) és (3) bekezdésének alkalmazásában az említett rendelet 2. cikkének (1) bekezdésében meghatározott, 2020. szeptember 1. és 2021. június 30. közötti időszak hat hónappal meghosszabbodik; valamint
                     
                  
                        b)
                     
                     
                        az említett rendelet 2. cikkének (5) bekezdésében meghatározott, 2020. szeptember 1. és 2021. június 30. közötti időszak hat hónappal meghosszabbodik.
                     
                  
         
            2. cikk
            Ennek a határozatnak a Szlovén Köztársaság a címzettje.
         
         
            Kelt Brüsszelben, 2021. június 30-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 60., 2021.2.22, 1. o.
         
         
            (2)  Az Európai Parlament és a Tanács 2003/59/EK irányelve (2003. július 15.) egyes közúti árufuvarozást vagy személyszállítást végző járművek vezetőinek alapképzéséről és továbbképzéséről, valamint a 3820/85/EGK tanácsi rendelet és a 91/439/EGK, illetve a 76/914/EGK tanácsi irányelv módosításáról (HL L 226., 2003.9.10., 4. o.).